DigiNYT-seurantaryhmä

Aika ti 8.3.2016 klo 10.00-12.00

Paikka VM Mariankatu 9, nh. Jakovarat

|  |  |  |
| --- | --- | --- |
| Osallistujat | Olli-Pekka Heinonen, pj.Pekka Ala-Pietilä Martti HetemäkiTuomas VanhanenJuha MarteliusAnna-Maija Karjalainen Timo Laitinen Heikki Mannila | Mikko Kosonen Petteri KoponenMirjami LaitinenMikael GrannasHanna TainioVille PeltolaAleksi Kopponen, siht.Toni Äikäs, siht. |

|  |  |  |
| --- | --- | --- |
| Poissa | Petri PeltonenRiku Jylhänkangas | Pekka SoiniJanne Kerkelä |

1. Kokouksen avaus ja edellisen kokouksen muistio

Toivotettiin ensimmäistä kertaa mukana olleet jäsenet tervetulleiksi. Edellisen kokouksen muistioon ei ollut korjattavaa.

1. Digihankkeiden valmistelun tilanne (ns. digihaasteen yhteydessä kerätyt ehdotukset)

Olli-Pekka Rissanen VM:n JulkICT:stä kertoi hankkeiden tilanteesta. Keskustelussa oli esillä mm. seuraavia näkökohtia:

* Rahoituspäätökset; hankkeissa tehty valmistelutyö ei ole kaikilta osin täyttänyt rahoituspäätöksiin liittyviä vaatimuksia, minkä vuoksi rahoitusta ei ole myönnetty, vaikka ministerityöryhmäkin olisi hanketta puoltanut. Tämä johtuu mm. siitä, että ICT-hankkeilla on osin huono historia sen suhteen, miten ylläpito on hankevaiheen jälkeen järjestetty ja miten tavoiteltuja hyötyjä on saatu realisoitua. Toisaalta keskeisiä kehittämiskohteita pitäisi kuitenkin saada vietyä tehokkaasti eteenpäin, vaikkei kaikkiin rahoitukseen liittyviin kysymyksiin olisikaan vielä valmisteluvaiheessa selkeää näkemystä.
* Kokonaisuuden hallinnan tarve korostuu, kun hankkeet ovat poikkihallinnollisia ja hyödyt tulevat muille kuin hankkeen toteuttajalle. Ehdotettiin, että voisiko digitalisaatiohankkeita käyttää kokonaisuuden hallintaa tukevan ohjausmallin edistäjänä.
* Henkilöstönäkökulma on tärkeä ja siihen liittyvät kysymykset voivat olla hankalia (liittyy mm. robotiikkaan). Sisäisissä henkilöstösiirroissa olisi iso potentiaali, jotta osaaminen ja resurssit saataisiin sinne, missä on suurin tarve.
* Viestinnässä pitäisi nostaa esiin onnistumisia ja saavutettuja tuloksia ja hyötyjä eikä niinkään tehtyjä panostuksia.
* Yleisesti hankkeiden hinnat näyttävät suurilta verrattuna yksityisen sektorin hankkeisiin. Hintaerojen syistä olisi mielenkiintoista saada tietoa.
* Osaamis- ja kyvykkyysnäkökulma on tärkeä, digitalisaatio myös muuttaa osaamistarpeita.

 Yhteenvetona todettiin seuraavaa:

1. Rahoitukseen liittyvä päätöksentekoprosessi pitää käydä läpi. Kehittämisen lisäksi on huomioitava myös hankevaiheen jälkeinen ylläpito samoin kuin poikkihallinnollisuuden mukanaan tuomat haasteet ja ohjaustarpeet.
2. Julkisen ja yksityisen sektorin kehittämiskustannusten eroista olisi hyvä saada lisää ymmärrystä.
3. Henkilöstöjohtamiselle on tarvetta kokonaisuutena. Tarve tulee esiin mm. digitalisaatiohankkeiden kautta, kun tarvittavat työtehtävät ja osaamistarpeet muuttuvat.
4. Hankkeisiin liittyvässä viestinnässä pitäisi keskittyä onnistumisiin ja aikaansaannoksiin eikä tehtyihin päätöksiin tai panostuksiin.
5. Yhteinen tiedon hallinta

Jari Kallela VM:n JulkICT:stä kertoi valmisteilla olevan Yhteinen tiedon palvelumalli (YTI) –hankkeen peruslähtökohdista. Keskustelussa oli esillä mm. seuraavia näkökohtia:

* Tiedon yhteinen jakelukanava on strateginen kysymys.
* Tietoresurssien käytettävyys on keskeistä, koska arvo syntyy yhä enemmän tiedosta.
* Sitran palveluoperaattorihanke (Isaacus) liittyy samaan asiakokonaisuuteen. Sitä voitaisiin käsitellä seuraavassa kokouksessa.
* Kansallisessa palveluarkkitehtuurissa (KaPA) asiakaskeskeisyys ei vielä täysin toteudu, vaikka tieto liikkuukin palveluväylän kautta. Virossa on viety lainsäädäntöön, että tietoa saa kysyä vain kerran.
* Yhteinen yksisuuntainen tiedonjakelujärjestelmä ei ole oleellisinta tai edes välttämättä hyvä ratkaisu, vaan pikemminkin kaksisuuntainen tiedon liikkuminen.

Yhteenvetona todettiin, että aihe herättää kysymyksen tavoitetilasta; mitä asiakaslähtöisyydellä tässä yhteydessä tarkoitetaan ja mihin siinä halutaan päästä.

1. Digitalisaatioon liittyvä lainsäädäntö

Hannele Kerola VM:n JulkICT:stä alusti digitalisaatioon liittyvän lainsäädännön kokonaistilanteesta sekä valmisteilla olevasta tiedonhallintalaista. Keskustelussa todettiin mm. seuraavaa:

* Uuden tiedonhallintalain ja ns. KaPA-lain välinen yhteys ei ole täysin selvä.
* Valtiokonttorin selvityksessä virastot kokivat lainsäädännön digitalisaation esteeksi.
* Käynnissä olevaa lainsäädäntötyötä pitäisi ohjata samaan suuntaan, kokonaiskuvan ja koordinaation tarve korostuu.
* Kokonaisuuteen liittyviä ongelmia pitää lähteä ratkomaan pala kerrallaan, voisiko esim. sote toimia esimerkkinä, vaikka se ei olekaan helppo osa-alue. Tietojen käyttötarkoitussidonnaisuudesta voisi myös lähteä liikkeelle.
* Lainsäädännön kehittämisessä pitäisi huomioida ”future proofing” -ajattelu, eli ei säädetä sellaista, joka tulee jatkossa tarpeettomaksi tai jopa kehityksen esteeksi. Tähän liittyy laajemminkin pulma kehityksen ja teknologian sääntelystä.
* Tulevaisuuden toimintaympäristöä pitäisi myös hahmottaa, jotta ymmärrettäisiin, millaiseen maailmaan lainsäädäntöä kehitetään.

Yhteenvetona todettiin, että lainsäädäntönäkökulma on digitalisaation kannalta erittäin tärkeä. Ehdotettiin pidettäväksi seminaari keskeisten säädösvalmistelijoiden kesken, jotta kehittäminen olisi yhdensuuntaista. Olemassa olevaa nor­minpurkuryhmää voisi myös hyödyntää yhteistyöfoorumina.

1. Digistrategian valmistelun keskeisiä kysymyksiä

Aiheen käsittely siirrettiin seuraavaan kokoukseen.

1. Muut asiat

Pekka Ala-Pietilä kertoi (edellä kohdan 3 käsittelyn yhteydessä), että sihteeristön kokoontumisessa on käsitelty seuraavia teemoja:

* innovatiiviset hankinnat
* asiakaskeskeinen tietorakenne
* alustatalous ja ekosysteemit

Seuraava kokous

 Ke 13.4. klo 12-14

Alustavia aiheita:

* Digistrategia (siirtyi tästä kokouksesta)
* Kansallisen palveluarkkitehtuurin (KaPA) tilanne
* Palveluoperaattori-hanke / Sitra (aihe ehdotettu tässä kokouksessa)